L'Ordre de 22 de març de 1989, sobre l'obligatorietat de realitzar les campanyes de sanejament ramader dins l'àmbit territorial de Catalunya, va establir les bases per a la millora sanitària del bestiar boví, oví i cabrum davant les malalties de la brucel·losi bovina, brucel·losi ovina i caprina, tuberculosi bovina i leucosi enzoòtica bovina.
Alhora, aquestes campanyes de sanejament comportaven la millora de la rendibilitat de les explotacions ramaderes, la disminució del risc de transmissió de malalties animals a l'home i la consecució de les qualificacions sanitàries necessàries per millorar la competitivitat de les explotacions en el comerç d'animals vius i els seus productes.
Posteriorment l'Ordre de 19 de setembre de 1990, sobre normes addicionals per a la realització de sanejament ramader, establia normes complementàries per als mateixos fins i l'Ordre de 26 de maig de 1993, per la qual s'establien les campanyes de sanejament ramader contra la brucel·losi del bestiar oví i cabrum i l'epididimitis contagiosa, establia noves directrius en la lluita contra aquestes malalties.
El Reial decret 2611/1996, de 20 de desembre, pel qual es regulen els programes nacionals d'eradicació de malalties dels animals, va establir més tard les normes per a l'elaboració, planificació, coordinació, seguiment i avaluació dels programes nacionals d'eradicació de malalties dels animals.
L'execució de les campanyes de sanejament ramader s'han dut a terme a Catalunya, tradicionalment, a través dels grups de sanejament ramader en els quals s'han organitzat els diferents sectors productius.
Progressivament, aquests grups de sanejament s'han anat integrant en agrupacions de defensa sanitària que han estat reconegudes per la Direcció General d'Agricultura i Ramaderia del Departament d'Agricultura, Ramaderia, Pesca, Alimentació i Medi Natural i que donen cobertura a tot el territori català.
L'execució dels programes sanitaris a través de grups de sanejament i agrupacions de defensa sanitària ha comportat una millora significativa de les prevalences de la tuberculosi bovina i la brucel·losi bovina, ovina i cabruna, així com l'eradicació de la leucosi enzoòtica bovina, per la qual el territori de Catalunya té la consideració d'oficialment indemne de la malaltia.
Per adaptar la normativa sanitària a la situació sanitària actual en el marc jurídic esmentat, resulta necessari modificar l'Ordre de 22 de març de 1989.
D'acord amb els antecedents exposats, i en ús de les atribucions que m'han estat conferides,
Es modifiquen els articles següents de l'Ordre de 22 de març de 1989, sobre l'obligatorietat de realitzar les campanyes de sanejament ramader dins l'àmbit territorial de Catalunya:
1.1 Es modifica l'article 1, que queda redactat de la manera següent:
"S'estableix, dins l'àmbit territorial de Catalunya, l'obligatorietat de realitzar el sanejament ramader davant les malalties següents:
"Brucel·losi bovina, ovina i caprina."
1.2 Es modifica l'article 2, que queda redactat de la manera següent:
"Totes les actuacions sanitàries inherents a les campanyes de sanejament ramader, les realitzaran els serveis veterinaris oficials del departament competent en matèria de ramaderia i sanitat animal.
"La direcció general competent en matèria de sanitat animal podrà autoritzar, per a la realització d'aquestes tasques, els veterinaris de les agrupacions de defensa sanitària ramaderes."
1.3 Es modifica l'apartat 1 de l'article 5, que queda redactat de la manera següent:
"5.1 La vacunació de brucel·losi queda prohibida a l'espècie bovina.
La direcció general competent en sanitat animal podrà aixecar aquesta prohibició quan la vacunació quedi justificada per la situació epidemiològica d'una explotació o territori."
1.4 Es modifica l'apartat 4 de l'article 8, que queda redactat de la manera següent:
"8.4 Els animals de l'espècie bovina que hagin reaccionat positivament a les proves diagnòstiques seran sacrificats en els escorxadors autoritzats i se n'empararà el trasllat mitjançant l'autorització de trasllat expedida pels serveis veterinaris oficials del Departament competent en matèria de ramaderia i sanitat animal.
"El sacrifici dels animals positius també es podrà dur a terme a la mateixa explotació per motius de benestar animal en llocs expressament autoritzats d'acord amb els supòsits que preveu el Reglament (CE) 1/2005 del Consell, de 22 de desembre de 2004, relatiu a la protecció dels animals durant el transport i les operacions connexes i pel qual es modifiquen les directives 64/432/CEE i 93/119/CE i el Reglament CE 1255/97.
Després del sacrifici caldrà traslladar-los a centres d'eliminació i transformació d'animals morts i subproductes d'origen animal, regulats pel Reglament (CE) 1069/2009 del Parlament Europeu i del Consell, de 21 d'octubre de 2009."
1.5 Es modifica l'annex 4, que queda redactat de la manera següent:
"Eix Onze de Setembre, 28 - Edifici de la Escola Politècnica Superior de la Universitat de Vic, 08500 Vic (Barcelona).
"Avinguda del Camí Ral de la Cerdanya, 35, 25700 la Seu d'Urgell (Lleida)."
Queden derogats els següents articles o apartats de l'Ordre de 22 de març de 1989, sobre l'obligatorietat de realitzar les campanyes de sanejament ramader dins l'àmbit territorial de Catalunya:
Apartat d'Explotacions oficialment indemnes de leucosi de l'annex 5.
Apartat d'Explotacions de bestiar oví o cabrum lliures de brucel·losi de l'annex 5.
Barcelona, 12 de setembre de 2013